 **Ministerul Mediului**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - PROIECT**

**20 IULIE 2017**

Ca urmare a solicitării de emitere a acordului de mediu adresată de COMUNA BISTRIŢA BÎRGĂULUI,cu sediul în judeţul Bistrița-Năsăud, comuna Bistriţa Bîrgăului, localitatea Bistriţa Bîrgăului, str. Principală, nr. 1326, înregistrată la Agenţia pentru Protecţia Mediului Bistriţa-Năsăud cu nr. 4362/13.04.2017, cu ultima completare la nr. 8090/12.07.2017, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012 şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *19.07.2017*, că proiectul „*Extindere reţea de canalizare pe 1,5 km în comuna Bistriţa Bîrgăului, județul Bistrița-Năsăud”,* propus a fi amplasat în *comuna Bistriţa-Bîrgăului, Drumul comunal Tapiţeri-Capul Satului din Jos, jud. Bistriţa-Năsăud*, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

***a)*** *Proiectul propus intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012, fiind încadrat în Anexa 2:*

*- la punctul 13, lit. a) - orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

***b)*** *Proiectul prevede:*

*- extindere reţea de canalizare, respectiv montare colectoare de canalizare menajere din PVC, cu diametrul de 250 mm, cu o lungime totală de 1494 m;*

*- 40 cămine de vizitare;*

*- 45 racorduri gospodării (pentru 135 locuitori).*

*Reţeaua de canalizare propusă este împărţită în 3 tronsoane, astfel:*

*- tronson 1, cu lungimea de 140 m, pt. 18 locuitori;*

*- tronson 2, cu lungimea de 228 m, pt. 27 locuitori;*

*- tronson 3, cu lungimea de 1126 m, pt. 90 locuitori.*

*Conductele vor fi montate subteran, în secţiunea transversală a străzilor (în acostamente, trotuare, spaţiu verde şi, doar unde e necesar, în carosabil), pe terenuri aparţinătoare domeniului public şi vor avea o pantă care să asigure viteza de autocurăţire de 0,7 m/s la debitul maxim orar.*

*Pe traseul conductelor este necesară o subtraversare de cale ferată. Subtraversarea se va face prin foraj orizontal dirijat, iar conducta va fi introdusă în tub de protecţie din oţel fără sudură.*

*După montarea conductelor terenul va fi adus la starea iniţială.*

***c)*** *Apele colectate vor fi descărcate în colectorul principal de canalizare al reţelei existente, de unde apele uzate menajere sunt dirijate în reţeaua de canalizare a comunei Prundu Bîrgăului, apoi la staţia de epurare a municipiului Bistriţa.*

*Pentru Colectarea, transportul şi epurarea apelor uzate în municipiul Bistriţa şi localităţile racordate de pe Valea Bîrgăului, titular: SC AQUABIS SA Bistriţa, APM Bistriţa-Năsăud a emis Autorizaţia de mediu nr. 28/31.05.2016, iar Administraţia Bazinală de Apă Someş-Tisa Cluj-Napoca a emis Autorizaţia de gospodărire a apelor nr. 234/28.04.2016.*

*Pentru proiectul propus Administraţia Bazinală de Apă Someş-Tisa Cluj-Napoca a emis Avizul de gospodărire a apelor nr. 131/27.06.2017.*

***d)*** *În zonă sunt realizate proiecte de acelaşi tip, dar efectul cumulativ asupra factorilor de mediu nu este semnificativ.*

***e)*** *Proiectul este situat în afara zonelor sau ariilor în care standardele de calitate ale mediului, stabilite de legislaţie, au fost depăşite.*

***f)*** *Dintre resursele naturale se utilizează apa.*

***g)*** *La faza de realizare a proiectului rezultă deşeuri de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă.*

***h)*** *Nu se utilizează substanţe periculoase sau tehnologii care să inducă risc de accidente.*

***i)*** *Prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă.*

***j)*** *Din analiza listei de control pentru etapa de încadrare* *privind evaluarea impactului asupra mediului, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

***k)*** *Anunţul public privind depunerea solicitării de emitere a acordului de mediu a fost mediatizat prin: afişare la sediul Primăriei comunei Bistriţa Bîrgăului, publicare în presa locală, afişare pe site-ul şi la sediul APM Bistriţa-Năsăud.*

*Nu s-au înregistrat contestaţii/observații/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

***a)*** *Proiectul propus intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, fiind amplasat pe raza sitului Natura 2000 ROSCI0051 Cuşma.*

***b)*** *Situl Cuşma a fost declarat Sit Natura 2000 SCI pentru protejarea a 12 tipuri de habitate (7 habitate de pădure, 2 de tufăriş, 1 de fâneţe montane şi 2 de mlaştini), 4 specii de mamifere, 3 specii de reptile şi amfibieni, 3 specii de peşti şi 5 specii de nevertebrate, toate de interes comunitar.*

***c)*** *Din analiza listei de control pentru etapa de încadrare privind evaluarea adecvată, finalizată în şedinţa Comisiei de Analiză Tehnică, nu rezultă un impact semnificativ al proiectului asupra sitului Natura 2000 ROSCI0051 Cuşma, deoarece:*

*• obiectivul nu este în legătură directă cu speciile şi habitatele pentru care a fost declarat situl şi nu are efecte semnificative asupra sitului;*

*• prin lucrările propuse şi prin respectarea măsurilor preventive şi de protecţia factorilor de mediu propuse, nu va fi afectată suprafaţa habitatelor, nu se va fragmenta habitatul şi nu vor fi afectate speciile de interes comunitar pentru care a fost desemnat situl; realizarea proiectului nu conduce la o deteriorare semnificativă sau pierderea totală a unor habitate naturale de interes comunitar;*

*• proiectul nu afectează direct sau indirect zonele de hrănire/reproducere/migraţie și nu va determina izolarea reproductivă a unei specii de interes comunitar sau a speciilor tipice care intră în compoziţia unui habitat de interes comunitar;*

*• proiectul nu are influenţă directă asupra ariei naturale protejate de interes comunitar, prin emisii în aer, folosire de resurse naturale ş.a.;*

*• proiectul nu implică tehnologii care să inducă risc de accidente, nu implică utilizarea, stocarea, transportul, manipularea sau producerea de substanţe sau materiale care ar putea afecta speciile şi/sau habitatele de interes comunitar pentru care aria naturală protejată de interes comunitar a fost desemnată;*

*• lucrările care se vor executa pe suprafața sitului nu sunt de amploare și numai în perioada de execuție a lucrărilor se va manifesta un impact local, limitat în timp. Se poate aprecia că pe termen mediu și lung dinamica populațiilor criteriu ce au stat la baza desemnării sitului nu va fi influențată;*

*• impactul negativ al proiectului asupra sitului va fi nesemnificativ, cu manifestare numai în zonele și în perioada de lucru;*

*• nivelul și semnificația impactului datorate proiectului rămân limitate, punctiforme și lipsite de relevanță asupra elementelor ce au stat la baza desemnării sitului;*

***d)*** *Pentru realizarea proiectului, Asociația Proprietarilor de Pădure Bistricioara, Ocolul Silvic Bistrița Bîrgăului, în calitate de custode al sitului Natura 2000 ROSCI0051 Cușma, a emis avizul nr. 1765/50/4.05.2017.*

**Condiţii de realizare a proiectului:**

***1.*** *Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

***2.*** *Se vor respecta prevederile legale în domeniul protecţiei mediului înconjurător, îndeosebi privind conservarea valorilor naturale prevăzute de Directiva 92/43/CEE privind conservarea habitatelor naturale şi a speciilor de faună şi floră sălbatică:*

*− respectarea prevederilor O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, modificată şi completată prin O.U.G. nr. 31/2014, prin O.G. nr. 20/2014 aprobată cu Legea nr. 73/2015, prin O.G. nr. 7/2016 şi prin Legea nr. 95/2016;*

*− respectarea prevederilor Ordinului ministrului mediului şi dezvoltării durabile nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România, modificat prin Ordinul Ministrului Mediului şi Pădurilor nr. 2387/2011;*

*− respectarea prevederilor Ordinul Ministrului Mediului, Apelor şi Pădurilor nr. 46/2016 privind instituirea regimului de arie naturală protejată şi declararea siturilor de importanţă comunitară ca parte integrantă a reţelei ecologice europene Natura 2000 în România;*

*− respectarea prevederilor* *H.G. nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România, modificată şi completată prin H.G. nr. 971/2011;*

*− respectarea prevederilor Ordinul Ministrului Mediului şi Pădurilor nr. 19/2010 pentru aprobarea Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar*

***3.*** *Echipele care vor efectua lucrările și personalul de operare vor fi instruite cu privire la existenţa Sitului Natura 2000 în zona de execuţie a lucrărilor şi asupra măsurilor şi responsabilităţilor privind protecţia acestuia, pentru acţiune în cazul apariţiei de poluări accidentale, scurgeri accidentale de produse petroliere/uleiuri minerale în apă sau pe sol (recuperare, depozitare în recipiente etanşe, eliminare corespunzătoare).*

*În cazul apariţiei unei poluări accidentale se vor lua imediat măsuri de stopare a fenomenului şi de remediere a suprafeţei afectată.*

*Se va raporta la APM Bistriţa-Năsăud şi la CJ Bistriţa-Năsăud al GNM orice poluare constatată, indiferent de cauzele apariţiei acesteia.*

***4.*** *Se vor respecta normele tehnice legale pentru lucrările care se vor realiza în aria naturală protejată.*

*Pentru protejarea speciilor de interes comunitar, sunt interzise:*

* *orice formă de capturare, ucidere, vătămare a exemplarelor aflate în mediul lor natural, în oricare dintre stadiile ciclului lor biologic;*
  + *perturbarea intenţionată a speciilor sus menţionate, în cursul perioadei de reproducere, de creştere, de hibernare;*
  + *deteriorarea, distrugerea intenţionată a cuiburilor, locurilor de reproducere, de odihnă, ori de hrănire;*
  + *efectuarea de lucrări de orice fel în albia cursurilor de apă, evitându-se afectarea speciilor de peşti de interes comunitar;*
  + *orice intervenţii asupra malurilor cursurilor de apă, precum şi distrugerea, arderea şi tăierea vegetaţiei ierboase şi lemnoase de pe malul râului;*
  + *orice intervenţii asupra cursului de apă.*

*Pentru protejarea habitatelor se interzice tăierea şi deteriorarea vegetaţiei lemnoase şi arbustive de pe raza sitului, precum şi arderea vegetaţiei ierboase şi lemnoase.*

*Lucrările se vor realiza doar pe suprafaţa de teren aferentă investiţiei, fără a se afecta terenurile învecinate.*

*Se vor avea în vedere perioadele critice pentru speciile protejate, în special perioada de reproducere, evitându-se afectarea acestora în perioadele menţionate.*

*Se vor lua toate măsurile necesare în vederea menţinerii stării actuale de conservare a tipurilor de habitate naturale şi a speciilor de interes comunitar.*

***5.*** *Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.*

***6.*** *Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*Pământul rezultat din săpături şi din excavaţii va fi utilizat pentru lucrări de nivelare la finalizarea lucrărilor.*

***7.*** *Se interzice depozitarea necontrolată a deşeurilor (direct pe sol, etc.) ca şi incinerarea lor.*

***8.*** *Autovehiculele şi utilajele folosite vor respecta normele şi prevederile privind emisiile de noxe şi de zgomot. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

***9.*** *Nu se vor executa lucrări de reparaţii a motoarelor, schimbarea uleiului de motor şi hidraulic, alimentare cu carburanţi în zona de implementare a proiectului. Aceste operațiuni se vor efectua numai pe amplasamente autorizate.*

***10.*** *Se interzice spălarea autovehiculelor în albia cursurilor de apă.*

***11.*** *La transportul materialelor şi pentru realizarea lucrărilor propuse se vor folosi numai căile de acces şi drumurile existente. Este strict interzisă traversarea cu mijloace auto a cursurilor de apă direct prin albie.*

***12.*** *Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

***13.*** *Se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

*- evitarea depozitării necontrolate a materialelor folosite şi a deşeurilor rezultate;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

***14.*** *Suprafaţa de teren ocupată temporar pe perioada executării lucrărilor trebuie limitată la strictul necesar şi va fi adusă la starea iniţială după terminarea lucrărilor.*

***15.*** *La stabilirea programului de lucru şi de transport a materialelor necesare se vor lua măsuri de diminuare la minim a potenţialului disconfort creat locuitorilor sau obiectivelor de interes public.*

***16.*** *Se vor lua măsurile necesare pentru prevenirea degajării şi împrăştierii prafului (instalare barieră de protecţie, umectări ş.a.).*

***17.*** *Amenajarea corespunzătoare a organizării de şantier în ceea ce priveşte utilităţile (apă, electricitate, dotarea cu grup sanitar ecologic, colectarea apei uzate menajere, după caz) şi depozitarea materialelor periculoase şi inflamabile conform legislaţiei în vigoare.*

*Nu se vor amenaja organizări de şantier, depozite de materiale sau de deşeuri pe malurile cursurilor de apă sau în imediata vecinătate a acestora.*

***18.*** *La terminarea lucrărilor se va dezafecta zona organizării de şantier, se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*Orice suprafaţă de teren afectată temporar de lucrările propuse va fi refăcută prin rambleiere şi refacerea stratului vegetal* *sub atenta îndrumare a unui biolog, pentru a se evita introducerea de specii noi.*

***19.*** *La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

***20.*** *La finalizarea investiţiei, titularul va notifica Agenţia pentru Protecţia Mediului Bistriţa-Năsăud pentru verificarea conformării cu actul de reglementare şi se va solicita şi obţine autorizaţia de mediu revizuită.*

**Prezentul act de reglementare este valabil pe toată perioada punerii în aplicare a proiectului.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancţionează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condiţiile cerute de legislaţia în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU,

AVIZE, ACORDURI AUTORIZAȚII,

biolog-chimist Sever Ioan ROMAN

ing. Marinela Suciu

ÎNTOCMIT,

geogr. Nicoleta Şomfelean